Source: https://tvkrimi.sk/2018/04/24/preco-v-kauze-piestanskych-pitovcov-oslobodili-ferusa-takto-to-vysvetlil-sudca-hrubala/
Timestamp: 2019-01-19 11:02:44+00:00
Document Index: 11056743

Matched Legal Cases: ['súd ', 'súd ', 'súd ', 'súd ', 'Súd ', 'súd ', 'súd ']

Prečo v kauze piešťanských piťovcov oslobodili Ferusa? Takto to vysvetlil sudca Hrubala – TVKRIMI
Prečo v kauze piešťanských piťovcov oslobodili Ferusa? Takto to vysvetlil sudca Hrubala
24. apríla 2018 1. mája 2018 - by Júlia Piraňa Mikolášiková
BRATISLAVA – Prvýkrát uznali Ľuboša Ferusa za vinného a uložil mu trest 15 rokov. Bývalý policajt Milan K. dostal štyri a pol roka. Senát Špecializovaného trestného súdu pod vedením Jána Hrubalu zmenil názor. Po tom ako Najvyšší súd SR zrušil pôvodný rozsudok, opäť rozhodol v kauze piešťanských piťovcov a oboch oslobodili. Prečítajte si prečo.
Nanovo vykonané dôkazy posilnili argumentáciu obhajoby Ferusa a expolicajta a oslabili podozrenia, uvádza sa v rozsudku senátu Špecializovaného trestného súdu v zložení z predsedu Jána Hrubalu a členov Jána Giertliho a Jozefa Šutku.
Ľuboš Ferus, oslobodený v prípade piešťanských piťovcov. Autor: Jozef Habočík
Prokurátor Úradu špeciálnej prokuratúry podal v kauze takzvaných piešťanských piťovcov obžalobu na 16 osôb za 18 skutkov z obdobia od mája 2006 do augusta 2012. Medzi obžalovanými bol Miroslav Abrahám (Ten bol už skôr odsúdený na 21 rokov v inom prípade.) , Ľuboš Ferus, bývalý policajt Milan K. a ďalší.
Obžalobu najskôr senát Špecializovaného trestného súdu odmietol. Podľa nich neexistovalo odôvodnenie obžaloby a boli porušené práva obvinených na obhajobu.
Prokurátor obžalobu „opravil“ a znovu ju podal na súd. Začalo sa pojednávanie.
Na Špecializovanom trestnom súde padol rozsudok. Z 18 skutkov bolo šesť úplne oslobodených, 11 obvinených bolo spod skutku založenia zločineckej skupiny oslobodených, medzi nimi bol aj Milan K. ( Toho oslobodili ešte aj v ďalšom bode obžaloby. )
Za zločineckú skupinu ( takzvaných piešťanskí piťovci ) uznali za vinných Róberta Bíleho v konaní o dohode a treste a ďalších dvoch mužov, ktorí urobili na hlavnom pojednávaní vyhlásenie o vine. Priznali sa len preto, aby dostali trest osem rokov. Miroslava Abraháma, ktorého prokurátor po Bíleho výpovedi označil za hlavu takzvaných piešťanských piťovcov, oslobodili. Rozsudok si môžete prečítať tu.
V prípade boli podané odvolanie. O Abrahámovi a ďalších Najvyšší súd SR už právoplatne rozhodol skôr. Odvolanie prokurátora zamietol. Uznesenie si môžete prečítať tu.
Ferus a Milan K. boli vylúčení na samostatné konanie. Najvyšší súd rozsudok Špecializovaného trestné súdu zrušil a vec vrátil na Špecializovaný trestný súd. Uznesenie si môžete prečítať tu.
Na Špecializovanom trestnom súde sa nanovo začalo pojednávanie vo veci Ferusa a expolicajta. Senát ich oslobodil. Prokurátor podal odvolanie, rozhodovať bude opäť Najvyšší súd.
Najvyšší súd mal výhrady voči spôsobu, ako boli výpovede kľúčových svedkov vyhodnotené. Z tohto dôvodu senát Špecializovaného trestného súdu opätovne vypočul svedkov Róberta Bíleho a Matúša Šelestiaka. Ich výpovede sa totiž líšia.
Hrubalov senát už v rámci svojho „prvého“ rozsudku mal viaceré výhrady voči ich vierohodnosti. Podľa jeho názoru istá „premotivovanosť“ výpovedí, respektíve to, že sa výpoveďami snažili uľahčiť si situáciu, nemôže diskvalifikovať a nediskvalifikuje takúto výpoveď ako celok. Zo strany Najvyššieho súdu bola odporúčaná sprísnená kontrola vierohodnosti výpovedí i celkove procesov v tejto veci v prípadoch obžalovaných Ferusa a expolicajta.
Kto je boss piešťanských piťovcov Róbert Bíly?
V počiatočnom štádiu vyšetrovania podľa polície vystupoval ako hlava tohto zoskupenia. Na začiatku všetku vinu popieral, potom sa inciatívne prihlásil ako „dôležitý” svedok a vypovedal proti ostatným. Najmä proti Ľubošovi Ferusovi, či expolicajtovi Milanovi K., ktorý pôsobil na piešťanskej kriminálne aj na Úrade boja proti organizovanej kriminalite (ÚBOK).
V minulosti bol evidovaný ako informátor dnes už expolicajta Milana K.
Súd v januári 2015 schválil dohodu o vine a treste, ktorú uzavrel s prokurátorom. Za založenie zločineckej skupiny, vydieranie, lúpež, poškodzovanie cudzej veci, poisťovací podvod a podplácanie dostal osem rokov.
V prípade piešťanských piťovcov následne vystupoval ako svedok.
Predvolávajú ako svedka do takmer každej kauzy na Slovensku.
Róbert Bíly. Zdroj: archív pir
„Všetky novo vykonané dôkazy buď nezmenili dovtedy prezentované fakty a hodnotenia zo strany jednotlivých aktérov skúmaných skutkov alebo posilnili argumentáciu obhajoby a oslabili podozrenia ešte vo väčšej miere ako to vyhodnotil odvolací súd u obžalovaných, ktorých sa týka toto rozhodnutie,“ uviedol Hrubala v rozsudku.
Na základe opätovného posúdenia veci a prehodnotenia svojich stanovísk senát zmenil svoj názor a vykonané dokazovanie vo vzťahu k obžalovaným a oslobodil ich.
Kto je Ľuboš Ferus?
Považujú ho za starú gardu podsvetia.
Jeho meno sa skloňovalo v súvislosti s rekordnou krádežou vo VÚB v Nitre z januára 1996. Zmizlo 173 miliónov slovenských korún, v prípade bol vypočutý ako svedok.
Ako svedok vypovedal aj v prípade vraždy Róberta Remiáša z apríla 1996.
Kauza Cukrovar sa ťahala od roku 1997. Takmer rok si odsedel vo väzbe. Definitívny verdikt tri roky padol až v roku 2013. Vo výkone trestu bol od mája 2013 a v októbri 2015 mu trest skončil.
Bratislavský krajský súd ho v januári 2009 oslobodil spod obžaloby kvôli podvodom s diaľničnými známkami z roku 2001. V roku 2002 strávil niekoľko mesiacov vo vyšetrovacej väzbe.
V januári 2012 ho obvinili z podielnictva. Prípad súvisí s nelegálnym príjmom z daňovej trestnej činnosti. Spolu s ním obvinili ďalšie dve osoby. Pár mesiacov bol vo väzbe. Kauza je na Okresnom súde v Nitre.
V máji 2012 ho obvinili v prípade vraždy bossa sýkorovcov Petra Čongrádyho zo septembra 2004. Prokuratúra ho označila za člena skupiny sýkorovcov. Ukázalo sa svedok, ktorý proti nemu vypovedal je klamár a všetko si vymyslel. Ku skutku sa priznali úplne iní ľudia. Trestné stíhanie voči nemu zastavili.
Na Okresnom súde Bratislava 1 čelí obžalobe v prípade vraždy Miroslava Sýkoru z februára 1997. Podľa prokuratúry mal za ňu vyplatiť 1,5 milióna slovenských korún.
Celé odôvodnenie rozsudku a viac o kauze piešťanských piťovcov si môžete prečítať v článku na mojom blogu tu.
One Comment on “Prečo v kauze piešťanských piťovcov oslobodili Ferusa? Takto to vysvetlil sudca Hrubala”
Spätné upozornenie: Kto preverí klamstvá v kauze piešťanských piťovcov? Expolicajt podal trestné oznámenie – TVKRIMI